Príloha č. 2 k ZP rektora A PZ č. 174/2023

ŠTRUKTÚRA A OBSAH PROJEKTU/ ZÁVEREČNEJ SPRÁVY VEDECKOVÝSKUMNEJ ÚLOHY

Pri spracovaní projektu/záverečnej správy vedeckovýskumnej úlohy, aj keď je potrebné rešpektovať osobitosti vyplývajúce z navrhovanej témy, je nevyhnutné vziať do úvahy skutočnosť, že existujú určité všeobecné pravidlá, ktoré charakterizujú jeho obsah a štruktúru.

Vychádzajúc z nich musí byt' v štruktúre vedeckého projektu/záverečnej správy obsiahnuté najmä:

1. Zdôvodnenie potreby a aktuálnosti riešenia navrhovanej témy vedeckého projektu.
2. Stanovenie cieľa, úloh vedeckovýskumnej úlohy, voľba a vymedzenie objektu a predmetu vedeckovýskumnej úlohy.
3. Zdôvodnenie reprezentatívnosti výskumného súboru.
4. Formulácia hypotéz.
5. Voľba a zdôvodnenie konkrétnych metód a metodiky postupu vedeckovýskumnej úlohy.
6. Spracovanie harmonogramu plnenia výskumnej úlohy a rozpis finančného zabezpečenia. [[1]](#footnote-1)) (len pri projekte vedeckovýskumnej úlohy)
7. Prílohová časť obsahujúca najmä konkrétne rozpracovanie metód a techník zbierania a spracovania údajov (faktov), napríklad dotazník, plán pozorovania, postupy pri štatistickom spracovaní údajov a pod.

*Ad 1. Zdôvodnenie potreby a aktuálnosti riešenia navrhovanej témy vedeckého projektu*

Pri rozpracovaní tejto časti vo vedeckom projekte je potrebné zvážiť nasledujúce princípy:

* + - * Téma vedeckého projektu môže vyplývať z požiadaviek rozvoja teórie ochrany osôb a majetku, policajných vied i požiadaviek praxe. Podľa toho, čo je dominantné, má realizácia vedeckého projektu prevažne teoretický alebo prevažne praktický charakter. Toto členenie je však potrebné považovať za podmienené. Dôležitým metodologickým princípom, ktorý je potrebné rešpektovať pri stanovení a zdôvodnení témy vedeckého projektu, je jednota policajnej teórie a praxe.
			* Závažnosť témy vyplýva buď z potrieb daného úseku praxe, alebo zo stavu (rozpracovanosti, resp. nerozpracovanosti) príslušného vedného odboru (disciplíny). Platí, že vždy musíme rešpektovať a zobrať do úvahy aj perspektívu, t. j. uplatňovať jednotu aktuálnych a perspektívnych hľadísk.

*Ad. 2. Stanovenie cieľa, úloh vedeckovýskumnej úlohy,* *voľba* a *vymedzenie objektu a predmetu vedeckovýskumnej úlohy*

Predmety a javy objektívnej skutočnosti sú v zložitých vzájomných súvislostiach a len v týchto súvislostiach môžu byť pravdivo postihnuté. Preto je potrebné rozlišovať objekt a predmet vedeckovýskumnej práce. Pod týmito pojmami rozumieme:

a) *objekt vedeckovýskumnej úlohy* je spravidla širší, zahrňuje základný problém, ktorý je potrebné v navrhovanej téme vedeckého projektu riešiť. Voľba širšieho objektu umožňuje vidieť a riešiť tému v širších súvislostiach a vzťahoch.

b) *predmet vedeckovýskumnej úlohy* je užší a zahrňuje presne vymedzenú stránku objektu, ktorá bude riešená z hľadiska prístupu určitej vedeckej disciplíny.

Vymedzenie cieľa, úloh, objektu a predmetu vedeckovýskumnej práce predpokladá, aby v obsahu tejto časti vedeckého projektu bolo na základe logickej analýzy uvedené najmä spresnenie základných pojmov, s ktorými sa bude v priebehu riešenia vedeckého projektu operovať.

Tieto pojmy je potrebné presne definovať, každý z nich konfrontovať s faktami, ktoré pojem zovšeobecňuje.

Predbežná logická analýza, ktorá je obsahom tejto časti vedeckého projektu predpokladá a umožňuje: kritické zhodnotenie dosiaľ uskutočnených výskumov, poznatkov a stavu príslušného úseku praxe, spresnenie základných pojmov, vymedzenie cieľa a úloh vedeckovýskumnej úlohy, presné vymedzenie objektu a predmetu vedeckovýskumnej úlohy.

Predbežná logická analýza je dôležitou úlohou pri spracovávaní vedeckého projektu. Vyžaduje vysokú úroveň znalosti príslušného vedného odboru a odborov, ktoré bezprostredne súvisia s riešenou témou vedeckého projektu. Z týchto dôvodov musí byť príprava vedeckého projektu spojená s dôkladným štúdiom kompletnej literatúry dotýkajúcej sa daného úseku teórie aj praxe.

*Ad 3. Zdôvodnenie reprezentatívnosti výskumnej vzorky*

Pri rozpracovaní tejto časti vedeckého projektu je potrebné zdôvodniť výber výskumného súboru a charakterizovať mieru jeho reprezentatívnosti.

*Ad 4. Formulácia hypotézy*

Na základe logickej analýzy predchádzajúcich poznatkov, výskumov, skúseností, ktoré spracovávateľ vedeckého projektu súčasne prekračuje, sa vytvára určitý *predpoklad - hypotéza* o možnom stave javov, predmetov a procesov. Pri vytýčení hypotézy je potrebné rešpektovať, že táto nie je akýkoľvek predpoklad, ale len vedecky zdôvodnený predpoklad o hlbšej a všestrannejšej povahe javu, predmetu a procesu, o jeho podstate, tendenciách vývoja, o hlbších súvislostiach javov a procesov.

Správne formulovaná vedecká hypotéza:

1. zjednocuje všetko známe v danej oblasti, ale hlavne smeruje do nepreskúmaných oblastí, podáva zdôvodnenú predstavu zatiaľ nepoznaného,
2. vedecká hypotéza je súčasťou riešenia celého vedeckého projektu a udáva smer vedeckovýskumnej práce, zameranie vo výbere faktov. Je základným východiskom tvorby konkrétnych metód a techník výskumu.

*Ad 5. Voľba a zdôvodnenie konkrétnych metód a metodiky postupu vedeckej úlohy*

Obsah rozpracovania tejto časti vo vedeckom projekte priamo nadväzuje na logickú analýzu problému a vytýčenú hypotézu. Pri rozpracovaní musí byť venovaná pozornosť najmä nasledujúcim otázkam:

* + *aké údaje (fakty) sú potrebné na overenie hypotézy,*
	+ *aké množstvo údajov (faktov) musí byť získané na overenie hypotézy,*
	+ za *akých okolností je potrebné údaje (fakty) získavať,*
	+ *akým spôsobom je potrebné overiť ich závažnosť a* *stupeň istoty o* *ich objektívnosti,*
	+ *vymedzenie etáp zberu údajov (faktov) a* *pod.*

Výsledkom práce na tejto časti vedeckého projektu je spracovanie plánu postupu (harmonogramu) výskumnej úlohy.

*Ad 6. Spracovanie harmonogramu plnenia výskumnej úlohy a rozpis finančného zabezpečenia. [[2]](#footnote-2))* (len pri projekte vedeckovýskumnej úlohy)

**Harmonogram výskumnej úlohy**

Príklad skráteného popisu:

|  |  |  |
| --- | --- | --- |
| Etapy riešenia úlohy **– „.....Názov..........“** | **Rok** | **Finančné prostriedky** |
| I. etapa - Teoreticko-metodologická analýza problému mesiac  |  |  |
| II. etapa - Teoreticko-praktický seminár k téme, Finalizácia dotazníkov mesiac  |  |  |
| III. etapa - Zahájenie zberu údajov,  Workshop k dotazníku č. 2  mesiac  |  |  |
| IV. etapa - Ukončenie zberu údajov z výskumov, Workshop mesiac  |  |  |
| V. etapa - Ukončenie zberu údajov z výskumov, Vyhodnotenie získaných údajov a uskutočnenie workshopu k výsledkom, ­Vydanie monografie mesiac  |  |  |
| VI. etapa - Obhajoba záverečnej správy, prezentácia monografie mesiac  |  |  |

*Ad 7. Prílohová časť*

Obsahuje detailné rozpracovanie konkrétnych metód a techník, ktoré budú využívané v priebehu vedeckovýskumnej práce.

* postup pri štatistickom spracovaní,
* dotazníky,
* plán pozorovania,
* technika zbierania údajov a pod.
1. ) Doplnené dodatočne na základe požiadaviek Akreditačnej komisie vlády SR. [↑](#footnote-ref-1)
2. ) Doplnené dodatočne na základe požiadaviek Akreditačnej komisie vlády SR. [↑](#footnote-ref-2)